Tapauksesta on aloitettu esitutkinta, ja alokasta epäillään palvelusrikoksesta.

Ampumisella uhkaillutta alokasta epäillään palvelusrikoksesta. Kuvituskuva. MINNA JALOVAARA

Iltalehden saamien tietojen mukaan Karjalan Prikaatin 2. pioneerikomppaniassa on sattunut tapaus, jossa alokas on uhannut ampumarataharjoituksessa ampua muita varusmiehiä.

Iltalehden haastatteleman alokkaan mukaan kyseessä oleva alokas ei tule toimeen muiden varusmiesten kanssa ja käyttäytyy päivittäin uhkaavasti muita varusmiehiä kohtaan.

Karjalan prikaatista vahvistetaan, että kuvatun kaltainen tapaus on tutkinnassa.

- Yksikössä on henkilö, jolla on esitutkinnassa useita eri juttuja ja tämmöinen tapahtuma on olemassa. Alokas on uhannut tupakaveriaan ampumisella, kertoo kapteeni Jari Parviainen Karjalan prikaatista.

Parviaisen mukaan tapaus on sattunut 19. heinäkuuta. Esitutkinta etenee päätökseen sotilaskurinpitomenettelyllä tai tarvittaessa syyttäjälle. Esitutkinnassa olevaa alokasta epäillään palvelusrikoksesta.

Parviainen kertoo, että alokas oli uhannut tupakaveriaan sanallisesti. Tupakaveri ei ollut ottanut asiaa vakavasti, mutta sivulliset olivat ilmoittaneet uhkauksesta eteenpäin.

Karjalan prikaati sijaitsee Vekaranjärvellä Kouvolassa. Prikaati kouluttaa kaikkia maavoimien aselajeja ja siellä palvelee 4 000 varusmiestä vuosittain.